stanford-oval/wikipedia huggingface dataset:
Päihde
Päihteiden vahingollisuus > Haittojen vertailua

Vuonna 2010 brittiläinen huumausaineasiantuntija, professori David Nutt kollegoineen kehitti 16-kriteerisen arviointimenetelmän päihteiden haittojen arvioimiseksi. Menetelmällä arvioitiin kahdenkymmen päihteen haittoja Britanniassa sekä käyttäjälle että muille. Kokonaishaittojen mukaan järjestys haitallisimmasta haitattomimpaan oli: alkoholi, heroiini, crack-kokaiini, metamfetamiini, kokaiini, tupakka, amfetamiini, kannabis, GHB, bentsodiatsepiinit, ketamiini, metadoni, mefedroni, butaani, khat, anaboliset steroidit, ekstaasi, LSD, buprenorfiini ja psilosybiinisienet.
Samalla menetelmällä arvioitiin kahdenkymmenen päihteen haittoja Euroopan laajuisesti vuonna 2015. Arviointia oli tekemässä asiantuntijoita neljästäkymmenestä Euroopan valtiosta. Kokonaishaittojen mukaan järjestys haitallisimmasta haitattomimpaan oli: alkoholi, heroiini, crack-kokaiini, kokaiini, metamfetamiini, tupakka, amfetamiini, kannabis, GHB, metadoni, ketamiini, bentsodiatsepiinit, mefedroni, butaani, ekstaasi, khat, anaboliset steroidit, LSD, buprenorfiini ja psilosybiinisienet.
Päihteiden vahingollisuus > Huumeiden haittavaikutukset

Jotkin opioidit aiheuttavat voimakasta riippuvuutta. Opioidin yliannostus voi pysäyttää hengityksen ja aiheuttaa kuoleman. Vahvimmat piristeet kokaiini, crack-kokaiini ja metamfetamiini ylistimuloivat keskushermostoa ja haittaavat keskittymistä. Psykedeelien vaikutuksen alaisena voi olla vaikea toimia normaalisti.
Huumausaineiden tuotanto, salakuljetus ja kauppa rahoittavat järjestäytynyttä rikollisuutta. Huumekauppaan liittyy rahanpesua, ihmiskauppaa ja väkivaltaa. Huumekasvien, esimerkiksi kokaiinin tai kannabiksen, viljely aiheuttaa ympäristöongelmia sekä yksipuolistaa köyhien maiden tuotantoa. Synteettisten huumeiden, kuten amfetamiinin ja ekstaasin, tuotannossa syntyvät kemialliset jätteet päätyvät luontoon.
Useiden asiantuntijoiden mukaan on virheellistä puhua huumeiden satunnaiskäytöstä ”viihdekäyttönä”. Huumeisiin liittyy päihderiippuvuuden ja äkillisen kuoleman vaara. Suomessa huumeen käyttö ja hallussapito on rikos.
Päihteiden vahingollisuus > Alkoholijuomien haittavaikutukset

Alkoholijuomien sisältämän etanolin nauttimisella on haitallisia terveysvaikutuksia. Alkoholin käyttö tuottaa riskin riippuvuuteen eli alkoholismiin. Alkoholinkulutus on yhteydessä ainakin 200 sairauteen, kuten syöpään, maksakirroosiin ja haimatulehdukseen. Lisäksi alkoholi voi aiheuttaa ylipainoa ja unihäiriöitä ja pahentaa mielenterveysongelmia kuten masennusta ja ahdistusta. Yli miljardin ihmisen arvioidaan kuluttavan haitallisia määriä alkoholia. Alkoholin on arveltu olevan kaikista päihteistä selvästi haitallisin.
Maailman terveysjärjestö WHO:n keskeiset suositukset alkoholihaittojen vähentämiseksi ovat hintasäätely, saatavuuden rajoittaminen ja alkoholimainonnan rajoittaminen. 2000-luvulla on saatu uutta tietoa siitä, että alkoholin niin sanottu kohtuullinen kulutus lisää selvästi syöpäriskiä. Tämä on ollut yksi syy siihen, että maat ovat kiristäneet alkoholipolitiikkaa.
Alkoholi on liuotin ja säännöllisessä käytössä se vaurioittaa keskushermostoa. Tutkimusten mukaan alkoholinkäyttö surkastuttaa ja ikäännyttää aivoja, ilmeisesti pysyvästi. Jo yksi toistuva alkoholiannos päivässä eli lasi viiniä tai pullollinen olutta voi aiheuttaa muutoksia aivoissa. Suomen kansallisissa ravitsemussuosituksissa alkoholia ei suositella käytettäväksi, koska sille ei ole löydetty turvallisen käytön rajaa. Jos alkoholia kuitenkin käytetään, määrän tulee suositusten mukaan olla mahdollisimman pieni.
Suomen alkoholipolitiikan mukaisesti alkoholi on laillinen päihde, mutta sen käyttö alle 18-vuotiailta on kiellettyä. Väkevien juomien käyttö on kielletty alle 20-vuotiailta. Vuosittain alkoholi aiheuttaa Suomessa noin puolen miljardin euron haittakustannukset. Lisäksi työnantajille koituu noin puolen miljardin euron menetykset alkoholin vuoksi menetetystä työpanoksesta. Alkoholin kustannukset ovat suurempia verrattuna kaikkien laittomien päihteiden aiheuttamiin kustannuksiin, jotka ovat noin puoli miljardia.
Suomessa on arviolta 200 000 alkoholiriippuvaista ja 560 000 riskikäyttäjää. Arvioiden mukaan alkoholi aiheuttaa kuusi prosenttia suomalaisten sairauksista. Suomessa noin kuusi prosenttia äideistä on päihderiippuvaisia ja vuosittain syntyy satoja alkoholin vaurioittamia lapsia. Alkoholi voi aiheuttaa lapselle vakavan vammaisuuden. Lievempiä alkoholivaurioita arvioidaan olevan sadoilla syntyneillä vuosittain.
Aiheesta muualla

Kuvia tai muita tiedostoja aiheesta Päihde Wikimedia Commonsissa
Päihdelinkki. A-klinikkasäätiön sivusto päihteistä ja riippuvuuksista.
Alkoholi, tupakka ja riippuvuudet. Terveyden ja hyvinvoinnin laitos.
Edgar Degas, Absintti, 1876.
Erilaisia päihteitä:
1. kokaiini
2. crack 
3. metyylifenidaatti (Ritalin) 
4. efedriini 
5. MDMA (ekstaasi) 
6. meskaliini
7. LSD
8. psilosybiinisieni (huurumadonlakki) 
9. Mazatecinsalvia
10. difenhydramiini (Benadryl) 
11. punakärpässieni
12. Tylenol 3 (sisältää kodeiinia) 
13. kodeiini
14. tupakka 
15. bupropioni (Zyban) 
16. kannabis 
17. hasis
Heroiinia käytetään usein suonensisäisesti.
Brittiläisen asiantuntijaraadin vuonna 2010 julkaisema arvio päihteiden haitoista käyttäjälle ja muille. Tummansinisellä palkilla haitat ulkopuolisille, kirkkaansinisellä palkilla haitat käyttäjille itselleen.
Terveitä ja vahingoittuneita aivosoluja 1920-luvun julisteessa.
Nina Matvijenko

Nina Matvijenko
Nina Mytrofanivna Matvijenko (ukr. Ніна Митрофанівна Матвієнко; 10. lokakuuta 1947 Žytomyrin alue – 8. lokakuuta 2023) oli ukrainalainen laulaja. Hän tuli tunnetuksi kansanmusiikin esittäjänä.
Matvijenko aloitti uransa vuonna 1968 Hryhori Verovkan mukaan nimetyn kansanmusiikkikuoron laulajana. Hänelle myönnettiin Ukrainan ansioituneen taiteilijan arvonimi vuonna 1978, Ukrainan kansantaiteilijan arvonimi vuonna 1985 ja Ukrainan sankarin arvonimi vuonna 2006. Lisäksi hän sai Ševtšenkon palkinnon vuonna 1988. Matvijenko teki pitkäaikaista yhteistyötä Kyjivska kamerata -kokoonpanon kanssa. Neuvostoliiton viranomaiset eivät sallineet hänelle ulkomailla esiintymistä ennen vuotta 1986, koska häntä epäiltiin ukrainalaisen nationalismin kannattajaksi ukrainalaisen ja ukrainankielisen ohjelmiston johdosta.
Matvijenko esiintyi urallaan useissa televisio-ohjelmissa, kuunnelmissa ja elokuvissa, joihin kuului Juri Iljenkon ohjaama Solomjani dzvony. Hän oli vuodesta 1971 naimisissa taiteilija Petro Hontšarin kanssa ja sai kolme lasta.
Aiheesta muualla

Nina Matvijenko Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Yhdysvallat 
Muut:  Encyclopedia of Modern Ukraine  Europeana
Luottomies-elokuva: All in

| Luottomies-elokuva: All in |
| --- | --- |

Ohjaaja:  Kari Ketonen
Käsikirjoittaja:  Kari Ketonen
Perustuu:  Luottomies-sarjaan
Tuottaja:  Antti Luusuaniemi Krista Hannula Mia Palmgren
Säveltäjä:  Juri Seppä
Kuvaaja:  Alvi Pakarinen
Leikkaaja:  Juho Virolainen
Lavastaja:  Einari Saarinen
Pääosat:  Antti Luusuaniemi Kari Ketonen Maria Ylipää Taneli Mäkelä Lauri Tilkanen Ilkka Villi Lasse Karkjärvi
Valmistustiedot
Valmistusmaa:  Suomi
Tuotantoyhtiö:  Red Carpet Film & TV Character House
Levittäjä:  Nelonen
Ensi-ilta:  16. helmikuuta 2024
Alkuperäiskieli:  Suomi
Budjetti:  920 000 euroa
Katsojat:  232 928
Aiheesta muualla
Virallinen sivusto
IMDb 
Elonet
Infobox OKNimi-testi OK: 
Luottomies-elokuva: All in on helmikuussa 2024 ensi-iltansa saanut komediaelokuva, jonka on ohjannut ja käsikirjoittanut Kari Ketonen, joka on myös elokuvan toinen päänäyttelijä. Elokuva pohjautuu Yle Areenassa vuodesta 2016 julkaistuun suomalaiseen Luottomies-komediasarjaan.
Elokuvassa Tommi Mäkinen-Renwall (Antti Luusuaniemi) haaveilee ylennyksestä, jonka mukanaan tuoma palkankorotus mahdollistaisi muuttamisen unelmien omakotitaloon. Asiat eivät kuitenkaan yllättäen suju aivan Tommin suunnitelmien mukaan ja ylennys jää saamatta.
Elokuvassa näyttelevät Luusuaniemen ja Ketosen lisäksi muun muassa Maria Ylipää, Taneli Mäkelä, Lauri Tilkanen ja Ilkka Villi.
Näyttelijät

| 0 | 1 | 2 |
| --- | --- | --- |
|  Antti Luusuaniemi  | … |  Tommi  |
|  Kari Ketonen  | … |  Juhis  |
|  Maria Ylipää  | … |  Harriet  |
|  Taneli Mäkelä  | … |  Johan  |
|  Lauri Tilkanen  | … |  Patrick  |
|  Ilkka Villi  | … |  Iiro  |
|  Lasse Karkjärvi  | … |  Göran  |
|  Eden Pentikäinen  | … |  Ilona  |
|  Anne Ramsay  | … |  Mari Väisänen, kiinteistövälittäjä  |
|  Matti Onnismaa  | … |  yksityisetsivä  |
|  Matleena Kuusniemi  | … |  Saara Moretti  |
|  Peter Kanerva  | … |  Mikke  |
|  Ida Vakkuri   | … |  Miisa  |
|  Henry Hanikka  | … |  pilotti Henkka  |
|  Karoliina Tuominen  | … |  hyppymestari  |
|  Jaana Saarinen   | … |  juontaja  |
|  Titus Poutanen  | … |  tekniikkavastaava juhlissa  |
|  Janne Lesonen   | … |  panttilainaamon työntekijä  |
|  Hilma Kotkaniemi   | … |  etsivän avustaja  |
|  Ida Maria Hallongren  | … |  aulatyöntekijä Kimalaisessa  |
|  Piia Pasanen  | … |  uutisankkuri  |
|  Laura Sandström  | … |  pokeripöydän jakaja  |
|  Matti Vestman  | … |  vankilan vartija  |
|  Harri Gustafsberg  | … |  turvamies saaressa  |
|  Jarno Ollikainen  | … |  bändin jäsen juhlissa  |
|  Harri Arvila  | … |  bändin jäsen juhlissa  |
|  Harri Hautaniemi  | … |  bändin jäsen juhlissa  |
|  Aleksi Autere  | … |  bändin jäsen juhlissa  |
|  Henri Lehikoinen  | … |  bändin jäsen juhlissa  |
Tuotanto

Elokuvan on ohjannut ja käsikirjoittanut elokuvan toinen päänäyttelijä Kari Ketonen, ja sen on tuottanut elokuvan toisen päänäyttelijän Antti Luusuaniemen Red Carpet Film & TV sekä Character House. Luusuaniemi toimi myös elokuvan vastaavana tuottajana, jonka lisäksi hän on myös elokuvan elokuvateattereihin levittävällä Nelosella kotimaisen elokuvan päällikkö.
Elokuvan budjetti oli yhteensä 920 000 euroa. Suomen elokuvasäätiö tuki tuotantoa 150 000 eurolla, jonka lisäksi elokuvaa rahoittivat esimerkiksi Pyhtään kunta ja Loviisan kaupunki.
Elokuvaa kuvattiin kesällä 2023 muun muassa Helsingissä, Pyhtäällä, Loviisassa ja Kouvolassa.
Elokuvan tunnuskappaleen "Banzai" esittää Juha Tapio.
Vastaanotto > Kriitikoiden vastaanotto

Luottomies-elokuva: All in sai vaihtelevia arvosteluita, joissa kritisoitiin elokuvan huumoria, tarinaa ja rakennetta, kun taas kehuja saivat roolisuoritukset.
Episodin Justus Elon mielestä alkuperäisessä sarjassa hurmannut rakenne on muuttunut elokuvaversiossa rikkinäiseksi, ja että siinä on liikaa pitkiä, turhia kohtauksia. Huumoria ei hänestä ole elokuvassa tarpeeksi paljon, ja että juoni on ennalta-arvattava ja monesti nähty. Elon mukaan elokuvan draama on paperinohutta, eikä elokuvan loppu ole hänestä luonteva. Hän kuitenkin piti alun perin yksinkertaisen sarjan syventämisestä, ja Luusuaniemen, Ketosen ja Ylipään roolisuorituksista.
Helsingin Sanomien Tuomo Yrttiaho ajatteli, ettei elokuva lunasta lupaustaan komediasta. Hänestä elokuvan musta huumori ei juurikaan toimi, ja juonta hän piti mielikuvituksettomana.
| 0 | 1 | 2 |
| --- | --- | --- |
Katso Sari Nurmo: 
Episodi Justus Elo: 
Helsingin Sanomat Tuomo Yrttiaho: 
Turun Sanomat Päivi Valotie: 
Film-O-Holic.com Juha Rosenqvist: 
FilmiFIN Jussi U. Pellonpää:
Vastaanotto > Kaupallinen menestys

Elokuvan sai ensi-iltaviikonloppunaan 49 538 katsojaa, mikä teki siitä 2020-luvun suurimman kotimaisen elokuvan avauksen. Ennakkonäytökset mukaan laskettuna elokuvan oli nähnyt ensi-iltaviikonlopun jälkeen 64 000 katsojaa. Elokuvasta tuli ensi-iltaviikonloppunaan vuoden 2024 kolmanneksi katsotuin elokuva. Maaliskuun 11. päivään mennessä elokuva on saanut yhteensä yli 232 tuhatta katsojaa.
Aiheesta muualla

Luottomies-elokuva: All in -elokuvan traileri Youtubessa.
Suojaikäraja

Suojaikäraja on lakisääteinen ikäraja, jota nuoremman henkilön kanssa ei saman ikärajan ylittänyt henkilö saa olla seksuaalisessa kanssakäymisessä, paitsi mahdollisesti, jos osapuolten välillä ei ole suurta kypsyyseroa. Suojaikärajan tarkoitus on suojella lapsia ja nuoria vanhempien henkilöiden suorittamalta seksuaaliselta hyväksikäytöltä, sillä suojaikärajaa nuorempien lasten ja nuorten ei katsota vielä olevan tarpeeksi kypsiä antamaan suostumustaan seksiin. Useimmissa maissa suojaikäraja on 14–16 vuotta, Suomessa enimmäkseen 16 vuotta ja määrätapauksissa 18 vuotta, mutta kaikkiaan se vaihtelee maailmalla nykyisin 12:n ja 18 vuoden välillä.
Tarkoitus

Suojaikärajan tarkoitus on suojata lapsia ja nuoria vanhempien henkilöiden heihin kohdistamalta seksuaaliselta hyväksikäytöltä. Vanhempien henkilöiden lapsiin kohdistamat seksuaaliset teot nähdään lapsille vahingollisina, koska lapset eivät kykene tasavertaisista lähtökohdista arvioimaan varhaisen sukupuolisen seurustelun heille mahdollisesti aiheuttamia ongelmia.
Suojaikäraja perustuu yhtäältä lapsen kykyyn antaa suostumus seksiin, ja toisaalta lapsen kypsyystasoon. Laki katsoo suojaikärajan ylittäneen ihmisen olevan vasta riittävän kypsä kantaakseen aikuiselle kuuluvat vastuut ja kyetäkseen tekemään järjellisiä ratkaisuja, mukaan lukien päätöksen suostumisen antamisesta seksiin. Vasta kypsä ihminen kykenee tekemään valintoja sekä havaitsemaan ja erottamaan erilaiset vaikutteet harjoittaessaan vapaata tahtoaan, koska hänellä on silloin kyky käsitellä ja arvioida relevanttia informaatiota. Vaikka suojaikärajaa nuorempienkin lasten ja nuorten tiedetään pystyvän ilmaisemaan halujaan ja mieltymyksiään, sitä ei pidetä ratkaisevana ennen suojaikärajan saavuttamista, eikä seksiä alaikäisen kanssa harjoittanut voi siksi käyttää sitä puolustusargumenttinaan tai nuori itse käyttäytymisensä oikeutuksena.
Kaikille saman suojaikärajan ongelma on se, että nuoret kypsyvät eri tahdissa. Fyysisen murrosiän ajoittuminen on yksilöllistä, ja se tapahtuu yleensä joskus 9. ja 14. ikävuoden välillä. Kypsymisikään, ja sitä kautta kykyyn tehdä valintoja, käsitellä tietoa tai vastustaa pakottamista, vaikuttavat yksilöllä myös esimerkiksi sukupuoli, seksuaalisuus, etnisyys, luokka ja vammaisuus. Lisäksi lapsen tai nuoren ympäristö, kuten perhe ja ikätoverit, vaikuttaa siihen, kuinka paljon hän tietää ja ymmärtää seksistä. Suojaikäraja voikin rajoittaa varhaiskypsien nuorten vapauksia mutta samalla sivuuttaa hitaasti kypsyvien lasten turvallisuuden. Keskustelu oikeasta suojaikärajasta käsitteleekin sitä väestötasollista kysymystä, kuinka suuri osa esimerkiksi 14–16-vuotiasta nuorista on saavuttanut riittävän kypsyyden.
Maittain

Eri maissa on käytössä erilaiset suojaikärajat. Useimmiten luku on 14–16 vuotta, mutta se vaihtelee 12:n ja 18:n välillä. Yhdysvalloissa suojaikärajasta päättävät osavaltiot, ja se on  yleensä 16–18 vuotta. Katolisissa maissa suojaikärajat ovat usein matalia, koska näissä maissa perhesiteet ovat vahvempia ja uskonto kieltää esiaviollisen seksin. Monessa maassa suojaikäraja ei koske keskenään samanikäisiä nuoria, paitsi jos nuorten vanhemmat haluavat puuttua asiaan. Toisaalta suojaikärajaksi voidaan katsoa normaalia korkeampi ikä silloin, kun vanhempi osapuoli on nuorempaan jonkinlaisessa valtasuhteessa.
Heteroseksuaalisen kanssakäymisen suojaikäraja eri maissa:
File:Age of consent - Global.svg
Suojaikärajat Euroopassa. Värit kuten ylläolevassa kuvassa.
Maittain > Suomessa

Suomen rikoslainsäädännössä suojaikäraja on ollut pitkään 16 vuotta. Jos vanhempi osapuoli on lapsen vanhempi tai vanhempaan rinnastettavassa asemassa lapseen nähden oleva henkilö, joka asuu lapsen kanssa samassa taloudessa, suojaikäraja on 18 vuotta. Ikärajasta voidaan oikeuden harkinnan mukaan joustaa, jos kyseessä on kaksi nuorta, joiden välillä ei ole suurta kypsyyseroa.
Suojaikäraja on 18 vuotta silloin, kun kyseessä on seksuaalipalvelujen ostaminen nuorelta, nuoren houkuttaminen seksuaalisiin toimiin ja nuoren henkilön sisältävän sukupuolisiveellisyyttä loukkaavan materiaalin seuraaminen, levittäminen, esittäminen tai hallussapito.
Suomen kansalainen joutuu noudattamaan ulkomailla ollessaan sekä Suomen että kyseisen ulkovallan seksuaalirikoslainsäädäntöä. Näin täysi-ikäisen Suomen kansalaisen harjoittama seksuaalisuus alle 16-vuotiaan kanssa on lainvastaista myös ulkomailla.
Suomessa suojaikäraja koskee laajasti seksuaalista kanssakäymistä alkaen erilaisista seksuaalisista teoista, joita pidetään yleensä muissa yhteyksissä seksuaalisena häirintänä. Esimerkiksi seksuaalisesti värittyneiden tekstiviestien lähettäminen voidaan tulkita lapsen seksuaaliseksi hyväksikäytöksi. Useissa muissa maissa rikoslainsäädännön hyväksikäyttösäännöksin puututaan ainoastaan yhdynnän käsittäviin tekoihin.
Seksuaalisista teoista ikärajaa nuorempaan henkilöön tuomitaan lapsen seksuaalisena hyväksikäyttönä tai törkeänä lapsen seksuaalisena hyväksikäyttönä. Ikäraja tarkoittaa, että sitä nuoremman henkilön seksuaalista itsemääräämisoikeutta suojataan lailla myös silloin, kun seksuaalinen teko ei täytä pakottamiseen perustuen raiskausrikoksen tunnusmerkistöä tai sitä ei ole kriminalisoitu muuna seksuaalisena hyväksikäyttönä.
Lapsen seksuaalisena hyväksikäyttönä ei pidetä tekoa, jossa seksuaalista itsemäärämisoikeutta ei loukata ja osapuolten iässä sekä henkisessä ja ruumiillisessa kypsyydessä ei ole suurta eroa.
Suomen hallitus on esittänyt ikärajan asettamista muiden olosuhteiltaan Suomeen rinnastettavien maiden tasolle 15 vuoteen seksuaalirikoksia koskevien lakiuudistusten yhteydessä vuosina 1970 ja 1997. Molemmilla kerroilla esityksen ikäraja on muutettu takaisin 16 vuoteen eduskunnan käsittelyssä. Vuonna 1997 rikoslain kokonaisuudistuksen osana annetussa lakiesityksessä 15 vuoden ikärajaa perusteltiin tutkimuksin nuorten aikaistuneella sukupuolisella kypsymisellä sekä sukupuolisuhteessa olleiden 15-vuotiaiden nuorten suhteellisen suurella osuudella. 16 vuoden ikärajaa pidettiin tapahtuneeseen kehitykseen nähden korkeana. Kokonaisuudistus muutti homoseksuaalisuutta koskevan ikärajan yhdenvertaiseksi muun seksuaalisuuden kanssa. Ennen uudistusta vuoden 1999 alusta, homoseksuaalisia tekoja oli koskenut erillinen 18 vuoden suojaikäraja.
Aiheesta muualla

Kuvia tai muita tiedostoja aiheesta Suojaikäraja Wikimedia Commonsissa
murrosikä
  12     13     14     15     16     17     18 
  oltava avioliitossa     tietoja ei saatavilla.
Eurajoen lukio

Eurajoen lukio on Eurajoen kunnassa sijaitseva kolmisarjainen (lv. 2017–2018) lukio. Lukio toimii Eurajoen yhteiskoulun kanssa samassa rakennuksessa.
Lukiossa on 212 (lukuvuosi 2017–2018) opiskelijaa ja rehtorina toimii Pasi Rantala (vuodesta 2014, lukuvuoden 2016–2017 ja 2018-2019 virkavapaalla, vs. rehtorina Ilkka Heikkilä). Pasi Rantala jäi sairauseläkkeelle 1.7 2019 ja sivistyslautakunta valitsi Ilkka Heikkilän rehtoriksi 1.8 2020 alkaen
Eurajoen lukio on saanut lukio-oikeudet 19.8.1959 silloiselta Kouluhallitukselta. Lukion rehtoreina ovat toimineet Oskar Antola 1959–1976, Erkki Pertola 1976–1981, Raimo Kukkamäki 1981–2004 ja Matti Kesti 2004–2014.
Eurajoen lukiolla on oma sähköinen San ny! -niminen tiedotuslehti.
Eurajoen lukio tarjoaa opiskelijoilleen ilmaiset matkat, oppikirjat ja tietokoneen pientä korvausta vastaan.
Oppilaskunta ja tutorit toimivat koulussa aktiivisesti.
Koulu tiedottaa tapahtumistaan koulun sivujen, Peda.netin ja Facebookin kautta.
Aiheesta muualla

Eurajoen lukion kotisivut
Lukio – Eurajoki
| n k Perustiedot Wikidatassa: Eurajoen lukio (Q42901720)ohje |
| --- | --- |
esiintymä kohteesta: lukio
valtio: Suomi
Ryan Tannehill

| Ryan Tannehill |
| --- | --- |

Henkilötiedot
Syntynyt: 27. heinäkuuta 1988 (ikä 36) Lubbock, Texas
Kansalaisuus:   Yhdysvallat
Amerikkalaisen jalkapallon pelaaja
Pituus:  193 cm
Paino:  100 kg
Pelipaikka:  pelinrakentaja
Seura
Pelinumero:  17
Seura:  Tennessee Titans
Sarja:  NFL
Pelaajaura
Aik. seurat:  Miami Dolphins
NFL-varaus:  8. varaus, 2012 Miami Dolphins
Pääsarjaura:  2012–
Ryan Timothy Tannehill (s. 27. heinäkuuta 1988 Lubbock, Texas) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL-liigassa pelaavaa Tennessee Titansia.
Ura

Tannehill pelasi yliopistossa Texas A&M Aggies -joukkueessa. Hän oli avauskaudellaan 2008 joukkueen kolmas pelinrakentaja Stephen McGeen ja Jerrod Johnsonin jälkeen. Tannehill pelasi kauden aikana yhden ottelun ja antoi yhden ainoan syötön. Mike Sherman peluutti häntä enimmäkseen laitahyökkääjänä ja Tannehill kirjautti kauden aikana 55 syötön vastaanottoa.
Ura > Miami Dolphins

Tannehill on Miami Dolphinsin ensimmäisen kierroksen varaus vuoden 2012 NFL:n varaustilaisuudesta. Hän nousi heti tulokaskaudellaan joukkueen aloittavaksi pelinrakentajaksi. Hän oli aloittava pelinrakentaja Dolphinsin kaikissa 16:ssa ottelussa ja rikkoi useita seuran tulokasennätyksiä. Hän keräsi kauden aikana 282 onnistunutta syöttöä, joista 12 johti maaliin.
Kaudella 2013 Tannehill pelasi tulokaskauden tapaan kauden kaikki ottelut avauksessa. Hän antoi 355 onnistunutta syöttöä, joista 24 johti maaliin. Yhteensä Tannehill syötti 3 913 jaardia.
Kaudella 2014, kolmannellaan NFL:ssä, Tannehill antoi 392 onnistunutta syöttöä, mikä on Dolphinsin seuraennätys, ja syötti yhteensä yli 4 000 jaardia. Hän antoi myös 27 maaliin johtanutta syöttöä.
Toukokuussa 2015 hän teki Dolphinsin kanssa jatkosopimuksen vuoteen 2020. Hän pelasi kaudella 2015 tuttuun tapaan kaikki kauden ottelut avauksessa. Tannehill ei onnistunut saamaan edellisen kauteen nähden samoja tuloksia. Hän antoi 363 onnistunutta syöttöä ja syötti yhteensä 4 208 jaardia. Näistä 24 johti maaliin.
Kauden 2018 jälkeen Dolphins myi Tannehillin Tennessee Titansiin vaihdossa kahteen varaustilaisuuden varausvuoroon.
Amabie

Puupiirrospaino Amabiesta myöhäiseltä edo-kaudelta
Amabie (jap.アマビエ) on japanilaisen mytologian merenneito tai merenmies, jolla on linnunnokkamainen suu ja kolme jalkaa tai pyrstöevää. Amabie nousi merestä ennustamaan ihmisille runsasta satoa tai epidemiaa, se esitti profeetan: "hyvä sato jatkuu kuusi vuotta tästä vuodesta; jos tauti leviää, piirrä kuva minusta ja näytä se niille, jotka sairastuvat."
Käännös suomeksi
Liberian yliopisto

| Liberian yliopisto |
| --- | --- |
 Yliopiston logo
 engl. University of Liberia 
Perustettu:  1862
Tyyppi:  julkinen
Kansleri:  Julius Nelson Jr.
Sijainti:   Monrovia,  Liberia
Sivusto:  https://ul.edu.lr/
Liberian yliopiston Fendellin pääkampus.
Liberian yliopisto (engl. University of Liberia) on liberialainen yliopisto, joka toimii maan pääkaupungissa Monroviassa. Yliopisto on perustettu vuonna 1862, mikä tekee siitä yhden Länsi-Afrikan vanhimmista yliopistoista. Alussa oppilaitos toimi nimellä Liberia College ja yliopiston oikeudet se sai vasta vuonna 1951.
Yliopisto koostuu kuudesta koulusta ja tiedekunnasta:
Humanististen ja yhteiskunnallisten tieteiden tiedekunta
William V. S. Tubmanin opettajakoulu
William R. Tolbert nuoremman maa- ja metsätalouskoulu
Kauppatieteellinen ja julkishallinnon tiedekunta
Thomas J. R. Faulknerin luonnontieteellinen ja teknillinen tiedekunta
David A. Straz-Sinjen teknillinen ja ammatillinen tiedekunta
Yliopiston yhteydessä toimii myös Konfutse-instituutti.
Aiheesta muualla

Kuvia tai muita tiedostoja aiheesta Liberian yliopisto Wikimedia Commonsissa
| Auktoriteettitunnisteet  |
| --- | --- |
Kansainväliset:  ISNI  VIAF 
Kansalliset:  Yhdysvallat
Vakuutusmeklari

Vakuutusmeklari eli vakuutuksenvälittäjä on henkilö tai yritys, joka ammattimaisesti välittää useille vakuutuksenottajille useiden toisistaan riippumattomien vakuutusyhtiöiden vakuutuksia. Vakuutusmeklari on itsenäinen yrittäjä toisin kuin vakuutusyhtiöiden oma myyntihenkilökunta ja asiamiehet, jotka toimivat vakuutusyhtiön toimeksiannosta ja sen lukuun.
Keskeisin vakuutusmeklarin tunnusmerkki on riippumattomuus vakuutuksenantajista.
Useissa maissa suurin osa vakuuttamisesta tapahtuu vakuutusmeklarien välityksellä. Esimerkiksi Lontoon Lloyd's toimii meklareiden välityksellä.